Kyk: Ou videospeletjie verkoop vir rekordprysDié speletjie is aanvanklik in 1996 vervaardig. (Foto: Heritage Auctions) ŉ Verseëlde kasset van Nintendo se bekende Super Mario 64-speletjie is Sondag vir ŉ rekordprys van $1,56 miljoen verkoop. Dit is meer as R22 miljoen. Dié speletjie, wat aanvanklik in 1996 vervaardig is, is die eerste een van sy soort wat vir meer as $1 miljoen verkoop is. Heritage Auctions in Dallas, Texas, wat die verkoop daarvan behartig het, het gesê die speletjie het die hoogste gradering van ŉ voormalige topverkoper ontvang. “Dit is die enigste gegradeerde kasset met ŉ gradering van 9.8 A++. Dit is die hoogste graad wat ŉ videospeletjie kan behaal,” het Valarie McLeckie, videospeletjie-spesialis vir Heritage Auctions, gesê. Die Super Mario 64-speletjie se rekordverkoopprys volg net twee dae nadat ŉ verseëlde kasset van The Legend of Zelda ook vir ŉ rekordprys verkoop is. Dié speletjie is vir die ou Nintendo NES-konsole gemaak en is enkele dae gelede vir $870 000 verkoop. “Nadat The Legend of Zelda Vrydag verkoop is, het ons geensins gedink dat nóg ŉ videospeletjie meer as $1 miljoen sal haal nie. Ons was redelik geskok toe Super Mario 64 vir so ŉ enorme prys verkoop is. “Ons is trots daarop om deel te wees van dié historiese gebeurtenis,” het McLeckie gesê.